Nej tak til ny havneplan

”Grænser for Vækst” er titlen på en rapport som kom i bogform i 1972. I dag, 50 år senere, er den mere aktuel end nogensinde.

I dag ved vi at der er grænser for hvad natur og miljø kan holde til af menneskelig udfoldelse, det være sig industri, landbrug, trafik eller byggeri. At der simpelthen er grænser for hvad vi kan tillade os af vækst på bekostning af menneske- dyre- og planteliv på land og i havet.

Ikke desto mindre har byrådet i Aarhus tilsyneladende planlagt at fortsætte kursen mod konstant vækst for byen. Man vil gerne tiltrække flere beboere og virksomheder, selvom pladsen i udgangspunktet er trang. Der bygges og anlægges i en lind strøm, og nu er turen så kommet til havneområdet, som efter planen skal udvides betragteligt ud i bugten.

Planen indebærer flere alvorlige problemer:

* Havmiljøet vil blive påvirket i en ukendt grad
* Selve anlæggelsesfasen vil medføre massive CO2-udledninger, støj og trafikkaos i årevis.
* Badevandet ved Tangkrogen og hele områdets værdi vil blive forringet
* Dumpning af slam ved Fløjstrup og Mariendal strande vil forurene disse områder
* Trafik til havnen vil blive væsentlig forøget til gene for beboere i området
* Hele området langs strandvejen vil miste sin karakter af frit åndehul med udsigt til Mols

Det er muligt at nogle virksomheder drømmer om lettere adgang til Aarhus havn, men det må være muligt at finde alternativer. Man kunne anlægge et logistikcenter nær motorvejen, måske endda med en bane til fragt til og fra havnen. Man kunne også samarbejde med andre danske havnebyer og deles om en eventuel tilvækst. Faktisk kunne man ønske at samarbejde mellem kommuner blev prioriteret frem for konkurrence. At konkurrere med havnen i Hamborg kan vi alligevel ikke under nogen omstændigheder.

I det hele taget virker strategien med at tiltrække så meget som muligt til Aarhus ikke spor bæredygtig, og det seneste projekt med havneudvidelsen virker som om det ikke er gennemtænkt.

Det er i hvert fald ikke et projekt som vil forøge livskvaliteten hos de borgere, som føler at grænsen for vækst for længst er overskredet.